CELEX: 32017D2174
Language: lt
Date: 2017-11-20 00:00:00
Title: 2017 m. lapkričio 20 d. Komisijos įgyvendinimo sprendimas (ES) 2017/2174, kuriuo dėl veterinarijos sertifikato, skirto prekybai bitėmis ir kamanėmis, iš dalies keičiamas Tarybos direktyvos 92/65/EEB E priedas (pranešta dokumentu Nr. C(2017) 7588) (Tekstas svarbus EEE. )

22.11.2017   
            
            
               LT
            
            
               Europos Sąjungos oficialusis leidinys
            
            
               L 306/28
            
         KOMISIJOS ĮGYVENDINIMO SPRENDIMAS (ES) 2017/2174
   2017 m. lapkričio 20 d.
   kuriuo dėl veterinarijos sertifikato, skirto prekybai bitėmis ir kamanėmis, iš dalies keičiamas Tarybos direktyvos 92/65/EEB E priedas
   
      
         (pranešta dokumentu Nr. C(2017) 7588)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (1), ypač į jos 22 straipsnio pirmą dalį,
   kadangi:
   
               (1)
            
            
               Sąjungos vidaus prekybai gyvomis bitėmis (Apis mellifera) ir kamanėmis (Bombus spp.) skirto sertifikato pavyzdys išdėstytas Direktyvos 92/65/EEB E priedo 2 dalyje. Tame sertifikate nustatyti gyvūnų sveikatos reikalavimai, įskaitant bitėms ir kamanėms taikomus reikalavimus, susijusius su bitinio žvilgvabalio (Aethina tumida) ir Tropilaelaps genties erkių (Tropilaelaps spp.) buvimu;
            
         
               (2)
            
            
               pagal tame veterinarijos sertifikato pavyzdyje nustatytus reikalavimus bites ir kamanes galima vežti tik iš vietovių, kurioms bent 100 km spinduliu netaikomi jokie apribojimai, susiję su įtariamu ar patvirtintu šių patogenų buvimu;
            
         
               (3)
            
            
               remiantis iš Italijos kompetentingų institucijų gauta informacija apie jų patirtį, įgytą po Komisijos įgyvendinimo sprendimo 2014/909/ES (2) priėmimo ir susijusią su bitinio žvilgvabalio buvimu Italijos bičių spiečiuose siekiant užkirsti kelią bitinio žvilgvabalio paplitimui iš užkrėstų Italijos regionų, panašu, kad aptikus bitinį žvilgvabalį būtų neproporcinga nukentėjusio bitininkystės sektoriaus priežiūrai ilga laiką taikyti šiuos reikalavimus;
            
         
               (4)
            
            
               konkrečiai, šiuose reikalavimuose neatsižvelgiama į tai, kad gali būti vietovių, kurios nors ir yra arčiau nei 100 km iki vietovių, kuriose aptiktas bitinis žvilgvabalis, bet vis tiek nepatenka į apsaugos zonas, nacionaliniais teisės aktais nustatytas aplink vietoves, kuriose aptiktas bitinis žvilgvabalis, ir kurios taip pat nėra ribojamos Sąjungos apsaugos priemonėmis ir kurioms taikoma oficialiai numatyta ir įgyvendinta aktyvioji stebėsena pagal Europos Sąjungos bičių sveikatos etaloninės laboratorijos sudarytas užkrėtimo bitiniu žvilgvabaliu stebėjimo gaires (3), o tai leidžia garantuoti, kad nesama bitinio žvilgvabalio;
            
         
               (5)
            
            
               be to, šiuos reikalavimus reikėtų atnaujinti siekiant atsižvelgti į tai, kad labai veiksminga kilmės vietoje apžiūrėti ir nedelsiant siuntą apgobti smulkiu tinkleliu; tai techniškai pritaikoma bičių motinų, kurios vežamos kartu su nedideliu kiekiu bičių palydovių, siuntoms, siekiant sumažinti galimą bitinio žvilgvabalio paplitimo riziką. Tai patvirtinta 2015 m. gruodžio 15 d. priimtoje Europos maisto saugos tarnybos mokslinėje nuomonėje dėl bitinio žvilgvabalio išlikimo, paplitimo ir įsitvirtinimo (4);
            
         
               (6)
            
            
               kadangi dabartiniai reikalavimai yra bereikalingai ribojantys, būtina iš dalies pakeisti Sąjungos vidaus prekybai gyvomis bitėmis ir kamanėmis skirto veterinarijos sertifikato pavyzdį pridedant alternatyvų gyvūnų sveikatos reikalavimą, taikomą bičių motinų siuntoms, atsižvelgiant į kompetentingų institucijų aktyvią stebėseną ir Sąjungos vidaus prekybai taikomas sustiprintas rizikos mažinimo priemones, kuriomis bendrai garantuojama, kad nesama bitinio žvilgvabalio;
            
         
               (7)
            
            
               kamanės yra atsparios Tropilaelaps genties erkėms. Tai patvirtinta 2013 m. vasario 27 d. priimtoje Europos maisto saugos tarnybos mokslinėje nuomonėje dėl Aethina tumida ir Tropilaelaps spp patekimo į ES rizikos (5);
            
         
               (8)
            
            
               daugeliu atvejų kamanės yra veisiamos izoliuotos aplinkos struktūrose, kurioms taikomos aukšto biologinio saugumo priemonės ir kurias reguliariai kontroliuoja ir dėl ligos tikrina kompetentinga institucija. Tokias įmones pripažįsta ir prižiūri susijusios šalies kompetentinga institucija ir nėra tikėtina, kad, skirtingai nei atviroje teritorijoje esančius spiečius, bitinis žvilgvabalis joms turėtų įtakos. Pagal Komisijos reglamentą (ES) Nr. 206/2010 (6) kompetentingos institucijos gali patvirtinti tokių įmonių siuntas, skirtas kamanių importui;
            
         
               (9)
            
            
               todėl reikia iš dalies pakeisti Sąjungos vidaus prekybai bitėmis ir kamanėmis skirto veterinarijos sertifikato pavyzdį, kad būtų galima nustatyti alternatyvų gyvūnų sveikatos reikalavimą kamanėms, veisiamoms izoliuotos aplinkos struktūrose;
            
         
               (10)
            
            
               dauguma kamanių siuntų parduodamos ir siunčiamos į kitas šalis apdulkinimui, todėl jos neturėtų būti sertifikuojamos veisimui arba sezoniniam pervežimui, atsižvelgiant į tai, kad jos nėra veisiamos ir nėra grąžinamos į jų kilmės vietą. Todėl tikslinga įtraukti papildomą galimybę sertifikuoti tokius gyvūnus gamybai;
            
         
               (11)
            
            
               bitės gali būti pateikiamos prekybai įvairiomis formomis, tai gali būti bičių motinos su keliomis bitėmis palydovėmis, ištisi spiečiai, šeimelės ir paketai. Šiuo atžvilgiu aiškumas dėl siuntos pobūdžio palengvintų rizikos analizę, kurią kompetentingos institucijos atlieka oficialiosios siuntų kontrolės paskirties vietose tikslu. Todėl sertifikatas turėtų būti papildytas papildoma išsamia informacija;
            
         
               (12)
            
            
               todėl Direktyvos 92/65/EEB E priedo 2 dalis turėtų būti atitinkamai iš dalies pakeista;
            
         
               (13)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Tarybos direktyvos 92/65/EEB E priedo 2 dalis – veterinarijos sertifikatas, skirtas prekybai bitėmis ir kamanėmis, iš dalies pakeičiamas taip:
   
               1)
            
            
               I.25 įraše pridedamas langelis, kuriame įrašomi žodžiai: „Gamybai (apdulkinimui)“;
            
         
               2)
            
            
               I.31 įraše pridedama skiltis ir įrašomi žodžiai „Prekės pobūdis“, sudarantys skilties pavadinimą, o po pavadinimu atskirose eilutėse įrašomi tokie žodžiai: „bičių motinos, bičių paketai, šeimelės, spiečiai“;
            
         
               3)
            
            
               II.1 įrašo b punkte po žodžio „nėra“ įrašomas toks tekstas:
               „arba
               
                           b)
                        
                        
                           siuntą sudaro tik bičių motinų narveliai, kuriuose yra viena bičių motina ir ne daugiau kaip 20 bičių palydovių; siunta yra iš ne mažesnio nei 100 km spindulio vietovės, kuriai nėra taikomi jokie apribojimai, susiję su įtariamu ar patvirtintu Tropilaelaps genties erkių (Tropilaelaps spp.) buvimu, ir iš įmonės, atitinkančios visus toliau išdėstytus reikalavimus:
                           
                                       —
                                    
                                    
                                       ji įsteigta ne mažesniu nei 30 km atstumu nuo apsaugos zonos ribų ir bent 20 km atstumu aplink patvirtintą bitinio žvilgvabalio buvimo vietą (-as) ir
                                    
                                 
                                       —
                                    
                                    
                                       ji įsteigta už zonos, kuri dėl esančio bitinio žvilgvabalio apribota Sąjungos nustatytomis apsaugos priemonėmis, ribų, ir
                                    
                                 
                                       —
                                    
                                    
                                       ji įsteigta vietovėje, kurioje kompetentinga institucija atlieka metinę stebėseną bitiniam žvilgvabaliui aptikti, siekdama užtikrinti bent 95 % bitinio žvilgvabalio aptikimo patikimumo lygį, jei užkrėsti bent 2 % bitynų, ir
                                    
                                 
                                       —
                                    
                                    
                                       kompetentinga institucija ją tikrina kiekvieną mėnesį, siekdama užtikrinti bent 95 % bitinio žvilgvabalio aptikimo patikimumo lygį, jei užkrėsti bent 2 % bitynų ir gaunami neigiami rezultatai, ir
                                    
                                 
                                       —
                                    
                                    
                                       kurioje netrukus po apžiūros sveikatos sertifikavimo tikslu kiekvienas narvelis arba visa siunta apgaubiami smulkiu tinkleliu, kurio akutės ne didesnės nei 2 mm;
                                    
                                 
                     arba
               
                           b)
                        
                        
                           kamanės yra kilusios iš izoliuotos aplinkos struktūros, kurią pripažįsta ir prižiūri kompetentinga institucija ir kurioje nėra bitinių žvilgvabalių.“
                        
                     
         2 straipsnis
   Šis sprendimas skirtas valstybėms narėms.
   
      Priimta Briuselyje 2017 m. lapkričio 20 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 268, 1992 9 14, p. 54.
   
   
      (2)  2014 m. gruodžio 12 d. Komisijos įgyvendinimo sprendimas 2014/909/ES dėl tam tikrų apsaugos priemonių, susijusių su patvirtintais bitinio žvilgvabalio paplitimo atvejais Italijoje (OL L 359, 2014 12 16, p. 161).
   
      (3)  Paskutinį kartą peržiūrėta 2016 m. balandžio 1 d.: https://sites.anses.fr/en/minisite/abeilles/free-access-documents-0.
   
      (4)  EFSA Journal 2015;13(12):4328.
   
      (5)  EFSA Journal 2013;11(3):3128.
   
      (6)  2010 m. kovo 12 d. Komisijos reglamentas (ES) Nr. 206/2010, kuriuo nustatomi trečiųjų šalių, teritorijų arba jų dalių, iš kurių į Europos Sąjungą leidžiama įvežti tam tikrus gyvūnus ir šviežią mėsą, sąrašai ir veterinarijos sertifikatų reikalavimai (OL L 73, 2010 3 20, p. 1).